b'\n_START_ARTICLE_\nBen Smith (j\xc3\xa4\xc3\xa4kiekkoilija)\n_START_SECTION_\nUra\n_START_PARAGRAPH_\nBen Smith pelasi t\xc3\xa4ydet nelj\xc3\xa4 kautta yliopistoj\xc3\xa4\xc3\xa4kiekkoa NCAA:n Hockey East -sarjaan kuuluvassa Boston Collegen joukkueessa, jonka j\xc3\xa4senen\xc3\xa4 Smith voitti yliopistomestaruuden vuosina 2008 ja 2010 Frozen Four -turnauksessa. Vuoden 2010 finaaliturnauksessa Smith palkittiin Most Outstanding Player -kunniamaininnalla. Kev\xc3\xa4\xc3\xa4ll\xc3\xa4 2010 Smith teki Chicago Blackhawksin kanssa ammattilaissopimuksen ja pelasi kolme pudotuspeliottelua organisaation AHL-farmijoukkueessa, Rockford IceHogsissa. Smith pelasi enimm\xc3\xa4kseen Rockfordissa my\xc3\xb6s seuraavat kolme loukkaantumisten s\xc3\xa4vytt\xc3\xa4m\xc3\xa4\xc3\xa4 kautta._NEWLINE_Smith pelasi ensimm\xc3\xa4isen NHL-ottelun Chicago Blackhawksin paidassa 29. lokakuuta 2010 Marian Hossan loukkaannuttua. Samalla kaudella kertyi my\xc3\xb6s 7 ottelua NHL:n pudotuspeleiss\xc3\xa4 Vancouver Canucksia vastaan. Smith teki pudotuspeleiss\xc3\xa4 jatkoaikamaalin, joka siirsi sarjan ratkaisun seitsem\xc3\xa4nteen otteluun. Kaudella 2012\xe2\x80\x9313 Smith pelasi yhden ottelun NHL:n runkosarjassa ja yhden ottelun pudotuspeleiss\xc3\xa4, kun h\xc3\xa4n j\xc3\xa4lleen nousi kokoonpanoon Marian Hossan tilalle. Tuo ainoa pudotuspeliottelu oli Boston Bruinsia vastaan finaalisarjassa, jonka Blackhawks voitti otteluvoitoin 4\xe2\x80\x932. NHL:n s\xc3\xa4\xc3\xa4nt\xc3\xb6jen mukaan yksi pelattu finaaliottelu riitti Smithin nimen kaivertamiseen Stanley Cupin kylkeen voittajajoukkueen j\xc3\xa4senen\xc3\xa4. Kaudesta 2013\xe2\x80\x9314 l\xc3\xa4htien Smith on kuulunut Blackhawksin vakiokokoonpanoon. Smith voitti Yhdysvaltain maajoukkueessa MM-pronssia j\xc3\xa4\xc3\xa4kiekon MM-kisoissa 2015. H\xc3\xa4n pelasi tunauksessa kaikki 10 ottelua ja teki niiss\xc3\xa4 2 maalia.'